钦定古今图书集成/历象汇编/乾象典/第027卷 > 《历象图说旧本》 > 暗虚蚀限图
## 钦定古今图书集成/历象汇编/乾象典/第027卷 > 《历象图说旧本》 > 暗虚蚀限图

暗虚蚀限图说

暗虚径大于月，约将三倍。又各以去日远近为大小
正当交道，则蚀有五限。〈月东轮切暗虚西轮为初亏西轮齐为食既中径齐为食
甚东轮齐为生光月西轮切暗虚东轮为复圆〉偏而蚀于阴阳者，分三限。〈初亏
食甚复圆〉起复方位，与“日蚀反。”〈日迟而月来揜之故起于西暗虚迟而月来就揜故
起于东〉纬度多则蚀分少，纬度少则蚀分多○。古人指
日中之暗为暗虚。鲍云龙《天原发微》，比于离坎中之
阴阳。宋濂谓月蚀为地影之所隔。魏文魁作《历测》，疑
其说出于西域，然《南齐书》已言之。且汉张衡亦曰：“当日之冲光常不合者，蔽于地也，是谓暗虚。”斯言甚明。
独以为在星星微，与今说异。月近地，星远地，日照地
成影，暗虚有尽，不能及星也。

### 【里差时刻图】

＆＆图表＝090171a：

里差时刻图说

北极高下殊，而地有南北之纬差；时刻早晚异，而地
有东西之经差。测经差时刻者，用月蚀。月蚀普天同
见而见之者，西方觉早，东方觉迟。知相距几何里，即
差几何刻，则推之四表，莫不皆然。盖东之午南视为
卯；南之午西视为卯，而东已视为酉；西之午南视为
酉，而东必以为子。各据日轮南照为午，而在左在右，
初不知时刻之潜移也○。《尧典》“分宅四方”，《周官》以日
南、日北、日东、日西，参互测验，诚历象之至要。后世率
就一隅立法，故用之他方，隔阂难通也。耶律楚材创
里差法，郭守敬废而不用。虽分道测候，而所定授时
仅可行于大都，元统强以用之，江南止改其昼夜刻，
疏谬已甚。其后都北平，台官一守元统之旧，又袭南
方之晷漏而不知变，历象之难明也如此。